เงินเฟ้อ CPI สูงกว่าคาด แต่ตลาดมองว่าจะพุ่งขึ้นเพียงชั่วคราว/ศูนย์วิจัยกสิกรไทยคงประมาณการ GDP ปี 64 ที่ 1.8% / กลยุทธ์การลงทุนยังแนะนำกลุ่มหุ้น reopening ที่จะได้ประโยชน์จากความคืบหน้าการเร่งฉีดวัคซีนในประเทศและความหวังการกลับมาเปิดเมืองได้...
11 มิถุนายน 2564

เงินเฟ้อมาแต่นักลงทุนเมิน กระทรวงแรงงานสหรัฐเปิดเผยดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค โดยดัชนี CPI ดีดตัวขึ้น 0.6% MoM ในเดือนพ.ค. สูงกว่าที่นักวิเคราะห์คาดที่ระดับ 0.5% MoM เมื่อเทียบรายปี ดัชนี CPI พุ่งขึ้น 5.0% YoY ซึ่งเป็นระดับสูงสุดนับตั้งแต่เดือนส.ค.2551 และสูงกว่าที่ตลาดคาดที่ระดับ 4.7% YoY หลังจากเพิ่มขึ้น 4.2% ในเดือนเม.ย. นอกจากนี้ ดัชนี CPI พื้นฐานไม่นับรวมหมวดอาหารและพลังงาน (Core CPI) พุ่งขึ้น 3.8% ในเดือนพ.ค. ซึ่งเป็นระดับสูงสุดในรอบ 29 ปี สูงกว่าตัวเลขคาดที่ระดับ 3.5% หลังจากเพิ่มขึ้น 3.0% ในเดือนเม.ย. ซึ่งตัวเลขที่สูงกว่าคาดเล็กน้อยไม่ได้กดดันให้ตลาดปรับตัวลงแต่อย่างใด ในทางกลับกันหลังรายงานตัวเลขเงินเฟ้อ ตลาดหุ้นสหรัฐฯเปิดบวกขึ้นได้ ขณะที่อัตราผลตอบแทนพันธบัตรรัฐบาลสหรัฐฯ ทรงตัว โดยอายุ 2 ปีที่ระดับ 0.15% และอายุ 10 ปีที่ระดับ 1.49% ทางด้านดัชนี Dollar Index ทรงตัวเช่นกันแข็งค่าขึ้นเพียงเล็กน้อยอยู่ที่ 90.3
ปฏิกิริยาของตลาดแสดงถึงนักลงทุนไม่ได้กังวลต่อประเด็นเงินเฟ้อที่รายงานออกมาสักเท่าไหร่นัก จากการที่ตัวเลขจริงรายงานออกมาทั้ง CPI และ Core CPI ไม่ได้สูงกว่าตลาดคาดมากจนส่งผลกดดัน Fed ให้ต้องหันมาทบทวนการดำเนินนโยบายการเงินแบบตึงตัวเร็วกว่าคาด ทั้งนี้หากเราพิจารณาเข้าไปในรายละเอียดของตัวเลขเงินเฟ้อที่สูงรอบนี้มาจากฝั่งของราคารถยนต์มือ2 ที่พุ่งแรง (+30%) ส่วนหนึ่งเกิดจากผู้คนหันมาซื้อรถยนต์ส่วนตัวกันมากขึ้น (เลี่ยงการเดินทางสาธารณะและขับท่องเที่ยวในประเทศ) ประกอบกับรถยนต์มือหนึ่งขาดจากปัญหาชิป ซึ่งตลาดเชื่อว่าเรื่องนี้จะเป็นปัญหาระยะสั้น โดยคาดว่าหากร่างกฏหมาย USICA (US Innovation and Competition Act) ที่งบส่วนหนึ่งจะนำมาช่วยส่งเสริมการผลิตและวิจัย semiconductor จะช่วยบรรเทาปัญหาขาดแคลนชิปได้ในระยะข้างหน้า ในขณะที่ฝั่ง service , energy และ food (2%) ยังไม่ได้พุ่งขึ้นแรงและฟื้นตัวอย่างค่อยเป็นค่อยไป นอกจากนี้อีก Indicator สำคัญในตลาดได้แก่ breakeven inflation หรือความคาดหวังเงินเฟ้อทั้งอายุ 5 ปีและอายุ 10 ปีที่เริ่ม sideway down ลงมาจากระดับจุดสูงสุดในช่วงกลางเดือนพ.ค. อาจเป็นอีกสัญญาณที่บ่งชี้ว่าตลาดน่าจะรับรู้ประเด็นเงินเฟ้อไปมากพอสมควรหากตัวเลขที่รายงานไม่ได้พุ่งสูงเกินคาดไปมากๆและคาดว่าเงินเฟ้อที่พุ่งขึ้นอาจเป็นเพียงระยะสั้นเท่านั้น
ศูนย์วิจัยกสิกรไทยคงประมาณการ GDP ปี 64 ที่ 1.8%  โดยมองว่าเศรษฐกิจยังมีความไม่แน่นอนทั้งการแพร่ระบาดของไวรัสทั้งในและต่างประเทศ แต่หากสามารถเร่งกระจายวัคซีนได้มากพอภายใน 2-3 เดือนนี้ อาจทำให้การฟื้นตัวทางเศรษฐกิจในไตรมาส 4 ชัดเจนขึ้นกว่าเดิม ทางด้านความเสี่ยงที่ต้องพึงระวังหากเศรษฐกิจสหรัฐฯ เติบโตได้ดีและ Fed เริ่มส่งสัญญาณถอยออกจากนโยบายการเงินผ่อนคลาย ซึ่งสุดท้ายแล้วจะนำมาสู่ต้นทุนทางการเงิน ผ่านอัตราผลตอบแทนตราสารหนี้ที่เพิ่มขึ้นทั่วโลกรวมถึงไทย (เนื่องจาก Bond Yield ไทยมีค่าความสัมพันธ์สูงกับ Bond Yield สหรัฐฯ) อาจกดดันภาคธุรกิจไทยที่เพิ่งจะเริ่มดีขึ้นได้
กลยุทธ์การลงทุน จากการรายงานตัวเลขเงินเฟ้อสหรัฐที่ไม่ได้สูงกว่าที่ตลาดคาดมากจนเกินไป ส่งผลให้นักลงทุนลดความกังวลประเด็นนี้ไปได้ระยะสั้น โดย event สำคัญที่ตลาดให้ความสนใจต่อไปคือการประชุม FOMC ที่จะมีขึ้นกลางเดือนนี้ (15-16 มิ.ย.) ว่าทาง Fed จะเริ่มส่งสัญญาณ tapering ในการประชุมนี้เลยหรือไม่ ซึ่งถ้าเริ่มส่งสัญญาณอาจส่งผลให้ตลาดมีความผันผวนได้ระยะสั้น อย่างไรก็ตามปัจจัยสนับสนุนภายในประเทศอย่างความคืบหน้าการฉีดวัคซีนและความหวังการกลับมาเปิดเมืองได้เร็วกว่าคาดจะช่วยสนับสนุนการลงทุนในหุ้นกลุ่ม reopening ที่ยัง laggard อยู่อย่างเช่นกลุ่มธนาคาร, กลุ่มโรงพยาบาล, กลุ่มขนส่ง, กลุ่มท่องเที่ยวและกลุ่มนิคม เป็นต้น
มุมมองตลาดหุ้น/กลยุทธ์การลงทุน คาดกรอบ SET 1620-1630 แนะ BGRIM, KKP, BEM
หุ้นแนะนำ  1) BGRIM (ราคาพื้นฐาน 53.25 บาท) คาดว่ากำไร 2Q21 จะลดลง YoY จากกำไร Fx ที่ลดลงแต่จะโตขึ้นได้ QoQ จากอุปสงค์ที่สูงขึ้นในเวียดนามที่คาดว่าจะมีนำหนักมากกว่าต้นทุนพลังงานที่สูงขึ้น ขณะที่บริษัทจะได้ประโยชน์จากการฟื้นตัวของเศรษฐกิจมากที่สุดบริษัทนึงในกลุ่ม จากสัดส่วนรายได้จ่ายไฟให้กลุ่มลูกค้าอุตสาหกรรม 2) KKP (ราคาพื้นฐาน 72.00 บาท) ยอดสินเชื่อเดือนเมษายนยังเติบโตได้ดี 2.8% MoM และคาดว่าภาพรวม PPOP ปีนี้ยังแข็งแกร่ง นอกจากนี้ข่าวแบงค์ชาติประกาศอนุญาติให้ธนาคารพาณิชย์สามารถจ่าย interim dividend แบบมีเงื่อนไข ซึ่ง KKP จะสามารถจ่ายปันผลได้มากที่สุดในกลุ่มที่ 2.3% และมูลค่าหุ้นที่ยังน่าสนใจ 3) BEM (ราคาพื้นฐาน 9.72 บาท) คาดว่ารายได้จะฟื้นตัวดีขึ้นจากปริมาณการใช้รถยนต์ที่กลับมาเพิ่มสูงขึ้นรวมถึงการกลับมาใช้บริการรถไฟฟ้าใต้ดิน หลังมีการเร่งฉีดวัคซีนทั่วประเทศ คาด CAGR ของกำไรปกติ 3 ปีที่ 26% จากการกลับมาเปิดประเทศและการขยายระบบ MRT สายสีม่วง
รายงานตัวเลขเศรษฐกิจสัปดาห์นี้: 
วันศุกร์ ติดตาม ดัชนี Michigan Consumer Sentiment ของสหรัฐฯ เดือน มิ.ย. คาด +1.3% MoM เป็น 84 จุด